				|

		52014PC0699

			Prijedlog ODLUKE EUROPSKOG PARLAMENTA I VIJEĆA o aktivaciji Europskog fonda za prilagodbe globalizaciji u skladu s točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini i dobrom financijskom upravljanju (zahtjev EGF/2013/006 PL/Fiat Auto Poland S.A. iz Poljske) /* COM/2014/0699 final  */

			   	OBRAZLOŽENJE
Člankom 12. Uredbe Vijeća (EU,
Euratom) br. 1311/2013 kojom se uspostavlja višegodišnji financijski okvir
za razdoblje 2014. – 2020.[1]
omogućuje se aktivacija Europskog fonda za prilagodbe globalizaciji (EGF)
u okviru godišnje gornje granice od 150 milijuna EUR (cijene iz
2011.) iznad gornjih granica odgovarajućih naslova financijskog okvira.
Pravila koja se primjenjuju na doprinose iz
EGF-a za zahtjeve podnesene do 31. prosinca 2013. utvrđena su
Uredbom (EZ) br. 1927/2006 Europskog parlamenta i Vijeća od
20. prosinca 2006. o osnivanju Europskog fonda za prilagodbe
globalizaciji[2].
Poljska je 29. srpnja 2013. podnijela zahtjev
EGF/2013/006 PL/Fiat Auto Poland za financijski doprinos iz EGF-a, slijedom
viška radnika u poduzeću Fiat Auto Poland i u 21 njegovom dobavljaču
u Poljskoj.
Nakon procjene tog zahtjeva, Komisija je u
skladu s člankom 10. Uredbe (EZ) br. 1927/2006 zaključila da su
ispunjeni uvjeti za financijski doprinos na temelju te Uredbe.
SAŽETAK ZAHTJEVA I ANALIZA
 Glavni podaci: ||
 Referentni broj EGF-a || EGF/2013/006
 Država članica || Poljska
 Članak 2. || (a)
 Primarno poduzeće || Fiat Auto Poland S.A.
 Dobavljači i daljnji proizvođači || 21
 Referentno razdoblje || 21.1.2013. – 21.5.2013.
 Datum početka pružanja usluga prilagođenih potrebama || 21.1.2013.
 Datum primjene || 29.7.2013.
 Višak radnika prije i nakon referentnog razdoblja || 0
 Višak radnika tijekom referentnog razdoblja || 1079[3]
 Ukupan prihvatljivi broj radnika utvrđenih viškom || 1079
 Radnici utvrđeni viškom za koje se očekuje da biti obuhvaćeni mjerama || 777
 Izdaci za usluge prilagođene potrebama (EUR) || 2 506 220
 Izdaci za provedbu EGF-a[4] (EUR) || 13 000
 Izdaci za provedbu EGF-a (%) || 0,52
 Ukupni proračun (EUR) || 2 519 220
 Doprinos iz EGF-a (50 %) (EUR) || 1 259 610
1.           Zahtjev je podnesen Komisiji
29. srpnja 2013., a do 16. lipnja 2014. nadopunjavan je dodatnim podacima.
2.           Zahtjevom, koji je podnesen u
roku od 10 tjedana navedenom u članku 5. Uredbe (EZ) br. 1927/2006,
ispunjeni su uvjeti za provedbu EGF-a utvrđeni člankom 2.
točkom (a) te Uredbe.
Veza između viška radnika i velikih
strukturnih promjena u tokovima svjetske trgovine, nastalih zbog globalizacije
3.           Kako bi dovela u vezu višak
radnika i velike strukturne promjene u tokovima svjetske trgovine, nastalih
zbog globalizacije, Poljska argumentira da europska automobilska industrija od
2007. gubi svoj udio na tržištu[5].
Te godine proizvodnja osobnih automobila u Europi činila je 32,2 %, a
2012. 23,2 % svjetske proizvodnje[6].
Podnositelj zahtjeva dodaje da dok su se razine svjetske proizvodnje od 2011.
do 2012. povećale za 5,3 % , proizvodnja u EU-27 u istom se razdoblju
smanjila za 7 %[7].
Prema poljskim nadležnim tijelima stanje je bilo još i gore na razini zemlje,
gdje se 2012. opseg proizvodnje smanjio za gotovo trećinu u odnosu na
razine iz 2011[8].
Razvoj
proizvodnje osobnih automobila
Izvor: Međunarodna organizacija
proizvođača motornih vozila (OICA)
4.           Učinak globalizacije
pogoršao se pod utjecajem financijske krize, zbog koje se prodaja novih osobnih
automobila u EU-u smanjila na najniže razine otkako postoje mjerenja. Dok je
2012. potražnja za novim automobilima u EU-27 pala za 8,7%, na svjetskoj je
razini zabilježen porast prodaje automobila od 5,1 %.
5.           Podnositelj zahtjeva
upućuje na vezu između pada proizvodnje automobila i razine
zaposlenosti u poduzeću Fiat Auto Poland. Pogon u Tychiju 2009.
zapošljavao je 6422 radnika za proizvodnju 606 000 automobila[9], dok je 2012. 4882
radnika proizvelo 361 000 automobila. U razdoblju 2009. – 2013.,
dok se proizvodnja smanjila za 56 %, zaposlenost je pala za samo 46%.
Stoga se u poduzeću Fiat Auto Poland u većoj mjeri smanjila
proizvodnja nego nezaposlenost. To je postignuto uvođenjem rada tvornice u
dvije smjene umjesto redovnog rada u tri smjene. Poljska nadležna tijela
dostavljaju podatke i Eurostatu o stanju zaposlenosti u sektoru automobilske
industrije, iz kojih je vidljiv kontinuirani pad zaposlenosti. Krajem 2009.
zaposlenost u automobilskoj industriji u EU-27 bila je 12 % niža nego
početkom 2008.
6.           Ovakav silazni trend tržišnog
udjela EU-a u proizvodnji i prodaji osobnih automobila potvrđen je
završnim izvješćem Konkurentnog regulatornog sustava automobilske
industrije za 21. stoljeće (Cars 21)[10],
objavljenim 6. lipnja 2012. Očekuje se da će se takav trend
nastaviti te da će se kao posljedica motorizacije tržišta u usponu prodaja
u svijetu 2020. povećati za više od 10 % u usporedbi s 2008.
7.           Sektor automobilske
industrije do sada je bio predmet 21 zahtjeva za dodjelu sredstava iz EGF-a, od
kojih se njih 12 temelji na učincima globalizacije na trgovinu, a ostalih
9 na kriteriju krize.
Dokaz broja radnika utvrđenih
viškom i sukladnosti s kriterijima iz članka 2. točke (a)
8.           Poljska je podnijela ovaj
zahtjev na temelju intervencijskog kriterija iz članka 2.
točke (a) Uredbe (EZ) br. 1927/2006, kojim se traži da u
razdoblju od četiri mjeseca u poduzeću države članice bude
utvrđeno viškom najmanje 500 radnika, uključujući radnike koje
su utvrdili viškom dobavljači i daljnji proizvođači.
9.           Podnositelj zahtjeva
objašnjava da je poduzeće Fiat Auto Poland počelo utvrđivati
radnike viškom u lipnju 2012. u tvornici u Tychiju. Budući da se taj višak
radnika nije smatrao kolektivnim viškom, poduzeće nema obvezu o njemu
obavijestiti Ured rada i taj višak nije obuhvaćen zahtjevom za dodjelu
sredstava iz EGF-a. Fiat Auto Poland obavijestio je poljska nadležna tijela o
tome da će 1450 radnika biti utvrđeni viškom u prvom tromjesečju
2013. To je imalo snažan učinak na regionalno tržište rada, posebno na
zaposlenost u 77 dobavljača poduzeća Fiat Auto Poland, od kojih se
tražilo da procijene kako će se to odraziti na vlastite aktivnosti i
moguće posljedice smanjenja radne snage. U zahtjevu se navodi konačna
brojka od 829 radnika utvrđenih viškom u poduzeću Fiat Auto Poland i
250 radnika utvrđenih viškom u 21 poduzeću dobavljaču i daljnjem
proizvođaču. Višak radnika utvrđen je tijekom
četveromjesečnog referentnog razdoblja od 21. siječnja
2013. do 21. svibnja 2013. Poljska nadležna tijela istaknula su da se
podaci iz zahtjeva za dodjelu sredstava iz EGF-a temelje na broju nezaposlenih
osoba evidentiranih u Uredu rada i da prema tim podacima smatraju da se
utvrđenim viškom od 829 radnika u poduzeću Fiat Auto Poland i od 250
radnika u njegovim dobavljačima ispunjavaju uvjeti za podnošenje zahtjeva
za dodjelu sredstava iz EGF-a. Njihov je pristup bio uvrstiti u zahtjev za
dodjelu sredstava iz EGF-a radnike utvrđene viškom koji su evidentirani u
Uredu rada, zbog čega je broj osoba obuhvaćenih zahtjevom niži od
brojke koju su Fiat Auto Poland i njegovi dobavljači prvobitno dostavili.
10.         Višak radnika računao se
od datuma stvarnog otkazivanja ugovora o radu prije njegova isteka, u skladu s
člankom 2. drugim stavkom, drugom alinejom Uredbe (EZ) br. 1927/2006.

Objašnjenje nepredvidive prirode viška
radnika
11.         Nadležna poljska tijela
ukazuju na to da je odluka o zaustavljanju proizvodnje Pande Classica u pogonu
Tychy bila neočekivana, iako je proizvodnja osobnih automobila u pogonu
Tychy bila u padu od 2009., kada je u pogonu proizvedeno 606 000 vozila,
što se 2012. smanjilo na 300 000, a 2013. palo ispod 250 000[11]. Poduzeće Fiat
Auto Poland pogodile su posljedice smanjenja tržišnog udjela automobilske
industrije EU-a i sve veća popularnost azijskih automobila. Pad razine
proizvodnje uz krizu u automobilskoj industriji EU-a imali su negativne
posljedice za zaposlenost u pogonu Tychy, u kojemu se od 2009. kontinuirano
smanjuje broj zaposlenika.
12.         Poduzeće je pokušalo
prilagoditi proizvodnju zahtjevima tržišta i optimiralo je broj radnika kako bi
ostalo konkurentno i poboljšalo šanse da bude izabrano za proizvođača
novih modela automobila. Zbog toga je najava da će 1450 radnika biti
utvrđeno viškom bila veliko iznenađenje za one koji su tom odlukom
potencijalno bili pogođeni. Grupa je odlučila prebaciti proizvodnju
Pande Classica u Kampaniju u Italiji od siječnja 2013.[12]. Osim te odluke, grupa
je već dodijelila proizvodnju nove generacije modela Pande toj lokaciji
kako bi stvorila radna mjesta u domovini. Zbog toga je smanjen broj smjena u
pogonu Tychy, što je dovelo do odluke o utvrđivanju viškom velikog broja
zaposlenika. Eurofound[13]je
izvijestio o trendu „re-shoringa” nekih poduzeća u 2013., tj. o
vraćanju radnih mjesta u domovinu.
13.         Dana 20. prosinca 2012.
poduzeće Fiat Auto Poland postiglo je sporazum sa sindikatima u kojemu su
određeni kriteriji izbora radnika koji će biti utvrđeni viškom
te dogovor o poticajima koji će se odobriti radnicima koji su se složili s
dobrovoljnim napuštanjem poduzeća.
14.         Ni dobavljači
poduzeća Fiat Auto Poland nisu očekivali to stanje, pa se nisu mogli
pripremiti na takvo smanjenje opsega posla. Tako je i kod dobavljača
neminovno došlo do smanjenja radnih mjesta.
15.         Od 1450 radnika poduzeća
Fiat Auto Poland koji su utvrđeni viškom referentnom razdoblju, njih 829
prijavilo se Uredu rada, pa su obuhvaćeni zahtjevom za dodjelu sredstava
iz EGF-a.

Identifikacija poduzeća s viškom
radnika te ciljnih radnika za pružanje pomoći
16.         Zahtjev se odnosi na 1079
radnika utvrđenih viškom, tj. 829 radnika koje je utvrdilo viškom
poduzeće Fiat Auto Poland i 250 radnika koje su utvrdili viškom njegovi
dobavljači (vidi tablicu).
 Dobavljači poduzeća Fiat Auto Poland i broj radnika utvrđenih viškom
 Elektropoli Galwanotechnika || 2 || Plastic Components and Modules Poland || 9
 Delfo Polska S.A. || 89 || AURES Sp. z o.o. || 12
 Fiat Powertrain Technologies Poland || 1 || Firma “OK” Maciej Bilnik || 2
 Polmotors Sp. z o.o. || 1 || Sistema Poland Sp. z o.o. || 21
 Ti Poland Sp. z o.o. || 1 || Ceva Logistics Poland Sp. z o.o. || 4
 Cornaglia Poland Sp. z o.o. || 1 || DP Metal Processing Sp. z o.o. || 1
 Fastek Filing Polska Sp. z o.o || 2 || Nexteer Automotive Poland Sp. z o.o. || 2
 DELPHI Poland S.A. || 1 || Proma Poland Sp. z o.o. || 3
 Johnson Controls Intl || 23 || TRW Braking Systems Polska Sp. z o.o. || 69
 Adler Polska Sp. z o.o. Bielsko Biała || 1 || Valeo Autosystem Sp. z o.o. || 4
 Boryszew S.A. Oddział Maflow w Tychach || 1 ||   ||
 Ukupan broj dobavljača: 21 || Ukupan broj radnika utvrđenih viškom: 250 ||
17.         Ciljni se radnici
raščlanjuju kako slijedi:
 Kategorija || Broj || Postotak
 Muškarci || 602 || 77,5
 Žene || 175 || 22,5
 Građani EU-a || 777 || 100
 Građani država koje nisu članice Europske unije || 0 || 0
 15-24 godine || 19 || 2,4
 25-54 godine || 613 || 78,9
 55-64 godine || 145 || 18,7
 > 64 godine || 0 || 0
18.         Mjerama će biti
obuhvaćeno šest radnika koji imaju dugotrajne zdravstvene probleme ili
invaliditet.
19.         U smislu kategorija zanimanja,
ciljni se radnici raščlanjuju kako slijedi:
 Kategorija || Broj || Postotak
 Stručnjaci || 4 || 0,5
 Tehničari i pomoćni stručnjaci || 64 || 8,2
 Radnici za administrativnu podršku || 10 || 1,3
 Zanatlije i srodna obrtnička zanimanja || 213 || 27,4
 Rukovatelji pogonom i strojevima, monteri || 477 || 61,4
 Osnovna zanimanja || 9 || 1,2
20.         U skladu s člankom 7.
Uredbe (EZ) br. 1927/2006 Poljska je potvrdila da se primjenjuje i da
će se u različitim fazma provedbe EGF-a, a posebno u pristupu
sredstvima EGF-a, nastaviti primjenjivati politika ravnopravnosti žena i
muškaraca te politika nediskriminacije.
Opis dotičnog područja,
njegovih nadležnih tijela i dionika
21.         Dotično područje
obuhvaća vojvodstvo Šlesku čiji je glavni grad Katowice. Ono
graniči s poljskim vojvodstvima Łódzkie na sjeveru,
Świętokrzyskie na sjeveroistuoku, Małopolskie na istoku i
Opolskie na zapadu te sa Slovačkom i Češkom Republikom na jugu.
Šleska ima gotovo 5 milijuna stanovnika koji su koncentrirani oko gradova
Katowice, Częstochowa, Sosnowiec, Gliwice, Bytom, Zabrze i
Bielsko-Biała.
22.         Šleska ima dugu i bogatu
industrijsku tradiciju koja obuhvaća sektore poput proizvodnje struje ili
automobila, a bogata je i rudama.
23.         Najveći broj radnika
utvrđen je viškom u okrugu Bieruń/Lędzin, gradu Tychy, okrugu
Bielsko, okrugu Pszczyna, okrugu Częstochowa, okrugu Mikołów, a
posebno u gradovima Jaworzno, Sosnowiec i Mysłowice.
24.         Pored ureda za zapošljavanje u
gradovima i okruzima Tychy, Mikołów, Częstochowa, Sosnowiec,
Jaworzno, Mysłowice, Pszczyna, Bielsko-Biała i Katowice i lokalna
će vlada Tychyja biti uključena u pružanje potpore radnicima
utvrđenih viškom.
25.         Što se tiče ostalih
dionika, Područno vijeće za zapošljavanje, savjetodavno vijeće
maršala vojvodstva za pitanja zapošljavanja, obuhvaća udruge poslodavaca,
akademsku zajednicu, sindikate i nevladine organizacije.
Predviđeni učinak viška
radnika na lokalnu, regionalnu ili nacionalnu zaposlenost
26.         Od 2011. stopa nezaposlenosti
u Šleskoj raste[14].
Osim toga, broj radnika pogođenih kolektivnim viškom povećao se:
2011. je 4895 radnika bilo pogođeno kolektivnim viškom, dok se 2012. ta
brojka povećala na 8335.
27.         Službe rada su u siječnju
2013. obaviještene o tome da će 3805 radnika biti utvrđeno viškom, i
to 3309 radnika iz privatnog sektora i 496 radnika iz javnog sektora. Brojka za
privatni sektor uključuje radnike utvrđene viškom u poduzeću
Fiat Auto Poland.
28.         Poljska nadležna tijela
ističu negativni učinak viška radnika poduzeća Fiat Auto Poland
u području Tychyja, gdje bivši radnici tog poduzeća i njegovih
dobavljača čine 1/10 svih nezaposlenih osoba koji žive u tom
području.
Usklađeni paket usluga
prilagođenih potrebama, koje treba financirati, i specifikacija
procijenjenih troškova tog paketa, uključujući njegovu
komplementarnost s mjerama koje se financiraju sredstvima strukturnih fondova
29.         Kombinacijom sljedećih
mjera oblikuje se usklađeni paket usluga prilagođenih potrebama s
ciljem ponovnog uključivanja radnika utvrđenih viškom na tržište
rada:
–
Osposobljavanje i troškovi povezani s
osposobljavanjem: obuhvaćaju troškove osposobljavanja i druge troškove
koji mogu nastati prije ili nakon pohađanja osposobljavanja, poput
troškova zdravstvenih ili psiholoških pregleda i troškova prijave za ispite za
stjecanje potvrda, diploma ili stručnih kvalifikacija i licenci potrebnih
za određena zanimanja.
–
Osposobljavanje za poduzetništvo: tom će se
mjerom polaznicima prenijeti vještine za pokretanje vlastitog posla. Na
tečajevima osposobljavanja obrađivat će se teme poput slobodnog
tržišta, postupaka i uvjeta za samozapošljavanje, izradu poslovnih planova te
računovodstva.
–
Stipendije za osposobljavanje: cilj je te mjere
omogućiti novčanu olakšicu nezaposlenoj osobi za pohađanje
osposobljavanja.
–
Stipendije za pripravnički staž: cilj je te
mjere omogućiti novčanu olakšicu nezaposlenoj osobi za obavljanje
pripravničkog staža na radnome mjestu. Tijekom tog razdoblja oni će
primati naknadu u visini 120 % naknade za nezaposlene.
–
Troškovi pripravničkog staža: tom će se
mjerom obuhvatiti zdravstveni pregledi radnika na pripravničkom stažu.
–
Interventni radovi: poslodavcima se omogućuje
zapošljavanje osoba koje imenuju lokalne službe za nezaposlenost. Poduzeću
se odobrava povrat nekih troškova povezanih s plaćom poput doprinosa za
socijalno osiguranje. Potencijalni poslodavac sklapa ugovor s Uredom rada.
Mjera je obično usmjerena na pomoć dugotrajno nezaposlenima,
nezaposlenima od 50 i više godina, nezaposlenim osobama s niskim
kvalifikacijama, nezaposlenima bez radnog iskustva, mladima do 25 godina,
samohranim majkama, osobama s invaliditetom, korisnicima službi socijalnog rada
i bivšim zatvorenicima. U kontekstu ovog zahtjeva, Poljska tu mjeru posebno
želi iskoristiti za radnike utvrđene viškom koji su stariji od 50 godina.
–
Potpore za samozapošljavanje: nezaposleni radnici
poduzeća Fiat Auto Poland, koji žele pokrenuti vlastiti posao, dobit
će početna novčana sredstva u visini do 4 995 EUR.
Njima će se pokriti dio početnih troškova poput pravne pomoći i
savjetovanja za pokretanje posla. Korisnici te mjere podnose zahtjev za potporu
i nakon što se on odobri i oni prime potporu, mogu pokrenuti vlastitu poslovnu
djelatnost. Sudionici će bilježiti troškove nastale tijekom dva mjeseca od
dodjele potpore. Ako sudionik ne ispuni odredbe ugovora ili ako se aktivnost
samozapošljavanja provodi kraće od 12 mjeseci, sredstva se moraju vratiti
Uredu rada. Takva vraćena sredstva neće biti prihvatljivi izdaci u
okviru EGF-a i bit će vraćeni Europskoj komisiji.
–
Poticaj za zapošljavanje: njime se novi poslodavci
potiču na zapošljavanje radnika poduzeća Fiat Auto Poland. Subvencija
do iznosa od 4 845 EUR isplatit će se poslodavcima koji zaposle
bivšeg radnika poduzeća Fiat Auto Poland na 24 mjeseca. Program je
namijenjen poslodavcima koji nisu u financijskim poteškoćama i koji su
poštovali obvezu isplate doprinosa za socijalno osiguranje. Ured rada ima
posredničku ulogu, dovodeći novom poslodavcu bivše radnike poduzeća
Fiat Auto Poland, koji u najvećoj mjeri zadovoljavaju njegove potrebe. U
slučaju da radnik u prvih 12 mjeseca napusti taj posao radi nekog boljeg,
on ili ona bit će zamijenjeni drugim bivšim radnikom poduzeća Fiat
Auto Poland. Ako se radnik ne zamijeni i Ured rada ne pronađe drugog
prikladnog kandidata iz grupe, EGF će pokriti samo dio troškova.
30.         Izdacima za provedbu EGF-a
uvrštenima u zahtjev u skladu s člankom 3. Uredbe (EZ) br. 1927/2006
obuhvaćene su aktivnosti pripreme, upravljanja i nadzora te informiranja i
oglašavanja.
31.         Usluge prilagođene
potrebama koje su predstavile poljska nadležna tijela aktivne su mjere na
tržištu rada u okviru prihvatljivih djelovanja određenih
člankom 3. Uredbe (EZ) br. 1927/2006. Poljska nadležna tijela
procjenjuju ukupne troškove na 2 519 220 EUR, od čega
2 506 220 EUR čine izdaci za usluge prilagođene
potrebama, a 13 000 EUR izdaci za provedbu EGF-a (0,52 % ukupnog
iznosa). Ukupno se od EGF-a traži doprinos u iznosu od
1 259 610 EUR (50 % ukupnih troškova).
 Djelovanja || Procijenjeni broj ciljanih radnika || Procijenjeni trošak po ciljanom radniku (EUR) || Ukupni troškovi (EGF i nacionalno sufinanciranje) (u EUR)
 Usluge prilagođene potrebama (članak 3. prvi stavak Uredbe (EZ) br. 1927/2006)
 Osposobljavanje i troškovi povezani s osposobljavanjem (koszty szkoleń zawodowych) || 389 || 453 || 176 217
 Osposobljavanje za poduzetništvo (szkolenia z zakresu przedsiębiorczości)  || 110 || 217 || 23 870
 Stipendije za osposobljavanje (stypendia szkoleniowe) || 389 || 261 || 101 529
 Stipendije za pripravnički staž (stypendia stażowe) || 48 || 1 910 || 91 680
 Troškovi pripravničkog staža (koszty stażowe − koszty badań lekarskich −) || 18 || 13 || 234
 Interventni radovi (prace interwencyjne) || 120 || 1 381 || 165 720
 Potpore za samozapošljavanje (środki na podjęcie działalności gospodarczej) || 189 || 4 995 || 944 055
 Poticaji za zapošljavanje (dopłaty do zatrudnienia) || 207 || 4 845 || 1 002 915
 Međuiznos troškova za usluge prilagođene potrebama ||   || 2 506 220
 Izdaci za provedbu EGF-a (članak 3. treći stavak Uredbe (EZ) br. 1927/2006)
 Pripremne aktivnosti ||   || 2 000
 Upravljanje ||   || 3 000
 Informiranje i promidžba ||   || 5 000
 Nadzorne aktivnosti ||   || 3 000
 Međuiznos izdataka za provedbu EGF-a ||   || 13 000
 Ukupni procijenjeni troškovi ||   || 2 519 220
 Doprinos iz EGF-a (50 % ukupnih troškova) ||   || 1 259 610
32.         Poljska potvrđuje da se
prethodno opisanim mjerama upotpunjuju djelovanja financirana iz strukturnih
fondova. Poljska nadležna tijela odredit će mjere za sprečavanje
dvostrukog financiranja. Okružni uredi za zapošljavanje provode i ESF i EGF, i
ti će subjekti nastojati financijski razdvojiti djelovanja. Radi
ostvarenja tog cilja, uredi rada oslanjaju se na sustav praćenja kojim se
osiguravaju transparentni novčani tokovi. Tim se sustavom mogu razdvojiti
nastali izdaci koji će se kasnije naplatiti s računa EGF-a.
Datum(i) početka ili
predviđenog početka pružanja usluga prilagođenih potrebama
ugroženih radnika
33.         Poljska je
21. siječnja 2013. počela pružati usluge prilagođene
potrebama ugroženih radnika, uvrštene u usklađeni paket čije se
sufinanciranje traži u prijedlogu upućenom EGF-u. Stoga taj datum
predstavlja početak razdoblja ispunjenja uvjeta za dodjelu pomoći iz
EGF-a.
Postupci za savjetovanje sa socijalnim
partnerima
34.         Područno vijeće za
zapošljavanje održalo je sastanak s predstavnikom poduzeća Fiat Auto
Poland. Tijekom sastanka predložena je mogućnost podnošenja zahtjeva za
financiranje sredstvima EGF-a. Područno vijeće za zapošljavanje pruža
savjetovanje u upravljanju i provedbi Fonda rada, iz kojeg se pokriva
nacionalno sufinanciranje. Zbog toga je Područno vijeće za
zapošljavanje bilo uključeno u izradu zahtjeva za dodjelu sredstava EGF-a
i njegova je uloga bila presudna u odlučivanju o paketu projektnih
aktivnosti.
35.         Tijekom provedbe,
Područno vijeće za zapošljavanje ne upliće se u mjere, ali može
dati prijedloge o raspodjeli sredstava Fonda rada u regiji.
36.         Poljska su nadležna tijela
potvrdila usklađenost sa zahtjevima u pogledu kolektivnog viška radnika,
utvrđenima u nacionalnom zakonodavstvu i zakonodavstvu EU-a.
Obavijesti o djelovanjima koja su obvezna
na temelju nacionalnog zakonodavstva ili kolektivnih ugovora
37.         Što se tiče kriterija
navedenih u članku 6. Uredbe (EZ) br. 1927/2006, poljska su
nadležna tijela u svojem zahtjevu:
·      potvrdila da se financijskim doprinosom iz EGF-a ne zamjenjuju mjere za
koje su odgovorna poduzeća na temelju nacionalnog prava ili kolektivnih
ugovora;
·      dokazala da se djelovanjima pruža potpora pojedinačnim radnicima
te da se ona ne upotrebljavaju za restrukturiranje poduzeća ili sektora;
·      potvrdila da se prethodno navedenim prihvatljivim djelovanjima ne
dodjeljuje pomoć iz drugih financijskih instrumenata EU-a.
Sustavi upravljanja i nadzora
38.         Poljska je obavijestila
Komisiju da će financijskim doprinosom upravljati te ga nadzirati ista
tijela koja upravljaju Europskim socijalnim fondom i koja ga nadziru.
Upravljačko tijelo, odgovorno za provedbu EGF-a, bit će Ministarstvo
infrastrukture i razvoja, točnije Služba za Europski socijalni fond.
Upravljačko tijelo prenijet će neke od svojih zadaća na
Posredničko tijelo, Vojvodski ured za zapošljavanje u Katowicama.
39.         Tijelo zaduženo za isplatu bit
će Služba za platni promet pri Ministarstvu financija.
40.         Tijelo za ovjeravanje bit
će osnovano u okviru Službe za ovjeravanje i određivanje pri
Ministarstvu infrastrukture i razvoja, u drugoj upravi od one u kojoj je
smješteno Upravljačko tijelo.
41.         Službu za ESF i Službu za
ovjeravanje i određivanje nadziru dva neovisna člana iz redova
dužnosnika Ministarstva. Doprinos iz EGF-a bit će položen na zaseban
račun Ministarstva financija, s kojega će se sredstva prenijeti na
račun prihoda državnog proračuna. Provedba djelovanja sufinancirat
će se nacionalnim sredstvima, uključujući onima Fonda rada.
42.         Okružni uredi za zapošljavanje
vodit će zasebnu evidenciju troškova. Nakon što se provedba završi,
okružni uredi za zapošljavanje podnijet će zahtjev za isplatu Vojvodskom
uredu za zapošljavanje, koji će zahtjev za isplatu odobriti i poslati ga
Upravljačkom tijelu. Upravljačko tijelo dostavit će ovjeru i
izjavu u kojoj Europskoj komisiji opravdava izdatke. Upravljačko tijelo
provodit će inspekcije kako bi provjerilo da li Posredničko tijelo
ispravno provodi postupke. S druge strane, Posredničko će tijelo
provjeravati načine na koji okružni uredi za zapošljavanje pružaju
pomoć. Prema sustavima nadzora, nakon zaprimanja odluke o povratu
sredstava iz EGF-a, bit će dogovoren vremenski raspored inspekcija. Ako je
tijekom provedbe djelovanja bilo nepravilnosti, neko tijelo može donijeti
odluku o pokretanju dodatnih aktivnosti provjere.
Financiranje
43.         Na temelju zahtjeva Poljske
predloženi doprinos iz EGF-a usklađenom paketu usluga prilagođenih
potrebama (uključujući izdatke za provedbu EGF-a) iznosi
1 259 610 EUR, što čini 50% ukupnih troškova. Prijedlog Komisije
za dodjelu sredstava u okviru Fonda temelji se na informacijama koje je Poljska
stavila na raspolaganje.
44.         Člankom 12. Uredbe
Vijeća (EU, Euratom) br. 1311/2013 kojom se uspostavlja višegodišnji
financijski okvir za razdoblje 2014. – 2020.[15]
omogućuje se aktivacija Europskog fonda za prilagodbe globalizaciji (EGF)
u okviru godišnje gornje granice od 150 milijuna EUR (cijene iz
2011.) iznad gornjih granica odgovarajućih naslova financijskog okvira.
45.         Uzimajući u obzir
najveći mogući iznos financijskog doprinosa iz EGF-a te
mogućnosti prenamjene odobrenih sredstava, Komisija predlaže aktivaciju
EGF-a u ukupnom iznosu zatraženog doprinosa (1 259 610 EUR), što
predstavlja 50 % ukupnih troškova mjera.
46.         Predloženu odluku o aktivaciji
EGF-a zajednički će donijeti Europski parlament i Vijeće, kako
je utvrđeno točkom 13. Međuinstitucijskog sporazuma od
2. prosinca 2013. između Europskog parlamenta, Vijeća i
Komisije o proračunskoj disciplini, suradnji u proračunskim pitanjima
i dobrom financijskom upravljanju[16].
47.         Komisija zasebno podnosi zahtjev
za prijenos kako bi se u proračun za 2014. unijela odobrena namjenska
sredstva za preuzete obveze u skladu sa zahtjevima iz točke 13.
Međuinstitucionalnog sporazuma od 2. prosinca 2013.
Izvor odobrenih sredstava za
plaćanje
48.         Odobrena sredstva dodijeljena
proračunskoj liniji EGF-a u proračunu za 2014. upotrijebit će se
za pokrivanje iznosa od 1 259 610 EUR.
Prijedlog
ODLUKE EUROPSKOG PARLAMENTA I VIJEĆA
o aktivaciji Europskog fonda za prilagodbe
globalizaciji u skladu s točkom 13. Međuinstitucionalnog sporazuma od
2. prosinca 2013. između Europskog parlamenta, Vijeća i Komisije
o proračunskoj disciplini i dobrom financijskom upravljanju (zahtjev
EGF/2013/006 PL/Fiat Auto Poland S.A. iz Poljske)
EUROPSKI PARLAMENT I VIJEĆE
EUROPSKE UNIJE,
uzimajući u obzir Ugovor o funkcioniranju
Europske unije,
uzimajući u obzir Uredbu (EZ) br.
1927/2006 Europskog parlamenta i Vijeća od 20. prosinca 2006. o
osnivanju Europskog fonda za prilagodbe globalizaciji[17], a posebno njezin
članak 12. stavak 3.,
uzimajući u obzir Uredbu (EU)
br. 1309/2013 Europskog parlamenta i Vijeća od 17. prosinca
2013. o Europskom fondu za prilagodbe globalizaciji (2014. – 2020.) i
stavljanju izvan snage Uredbe (EZ) br. 1927/2006[18], a posebno njezin
članak 23. drugi podstavak,
uzimajući u obzir
Međuinstitucionalni sporazum od 2. prosinca 2013. između
Europskog parlamenta, Vijeća i Komisije o proračunskoj disciplini,
suradnji u proračunskim pitanjima i dobrom financijskom upravljanju[19], a posebno njegovu
točku 13.,
uzimajući u obzir prijedlog Europske
komisije[20],
budući da:
(1)       Europski fond za prilagodbe
globalizaciji (EGF) osnovan je radi pružanja dodatne potpore radnicima
utvrđenih viškom slijedom velikih strukturnih promjena u tokovima svjetske
trgovine, nastalih zbog globalizacije te da bi im se olakšalo ponovno
uključivanje na tržište rada.
(2)       Člankom 12. Uredbe
Vijeća (EU, Euratom) br. 1311/2013 od 2. prosinca 2013. kojom se
uspostavlja višegodišnji financijski okvir za razdoblje 2014. – 2020.[21] omogućuje se
aktivacija EGF-a u okviru godišnje gornje granice od 150 milijuna EUR.
Poljska je 29. srpnja 2013. podnijela zahtjev za aktivaciju EGF-a povezan
s viškom radnika u poduzeću Fiat Auto Poland S.A. i u 21 poduzeću
dobavljaču i daljnjem proizvođaču, koji je do 16. lipnja
2014. dopunila dodatnim informacijama. Ovaj je zahtjev u skladu s uvjetima za
određivanje financijskih doprinosa kako je utvrđeno člankom 10.
Uredbe (EZ) br. 1927/2006. Komisija stoga predlaže aktivaciju iznosa od
1 259 610 EUR.
(3)       EGF bi stoga trebalo
aktivirati kako bi se osigurao financijski doprinos povezan sa zahtjevom koji
je podnijela Poljska,
DONIJELI SU OVU ODLUKU:
Članak 1.
U okviru općeg proračuna Europske
unije za financijsku godinu 2014. aktivira se Europski fond za prilagodbe
globalizaciji (EGF) i osigurava iznos od 1 259 610 EUR odobrenih
sredstava za plaćanje i za preuzete obveze.
Članak 2.
Ova Odluka objavljuje se u Službenom listu
Europske unije.
Sastavljeno u Bruxellesu
Za Europski parlament                                  Za
Vijeće
Predsjednik                                                    Predsjednica
[1]               SL L 347, 20.12.2013., str. 884.
[2]               SL L 406, 30.12.2006., str. 1.
[3]               Broj radnika utvrđenih viškom koji su evidentirani
u Uredu rada
[4]               U skladu s člankom 3. trećim stavkom
Uredbe (EZ) br. 1927/2006.
[5]               http://www.acea.be/images/uploads/files/POCKET_GUIDE_13.pdf
[6]           http://www.acea.be/uploads/publications/POCKET_GUIDE_13.pdf
[7]               http://www.oica.net/wp-content/uploads/2013/03/cars-production-2012.pdf
[8]               http://www.oica.net/wp-content/uploads//cars-2012-2.pdf
[9]               http://www.eurofound.europa.eu/eiro/2010/05/articles/pl1005019i.htm
[10]             http://ec.europa.eu/enterprise/sectors/automotive/files/cars-21-final-report-2012_en.pdf
[11]             U Poljskoj je 2012. proizvedeno
539 671, a 2013. 475 000 automobila (-12.0%), http://www.oica.net/wp-content/uploads//cars-2013.pdf.
U EU-27 je 2012. proizvedeno 14 631 710, a 2013. 14 616 202
osobnih automobila, što znači -0.1%.
[12]             http://www.eurofound.europa.eu/emcc/erm/factsheets/23033/Fiat%20Auto%20Poland?template=searchfactsheets
[13]             http://www.eurofound.europa.eu/pubdocs/2013/80/en/1/EF1380EN.pdf
[14]             Prema brojčanim podacima dostupnima na:
http://katowice.stat.gov.pl/en/publications/folder/slaskie-in-numbers-2014,1,4.html,
2011. je stopa nezaposlenosti iznosila 10,2 %, 2012. 11,1 %, a 2013.
11,2 %.
[15]             SL L 347, 20.12.2013., str. 884.
[16]             SL C 373, 20.12.2013., str. 1.
[17]             SL L 406, 30.12.2006., str. 1.
[18]             SL L 347, 20.12.2013., str. 855.
[19]             SL C 373, 20.12.2013., str. 1.
[20]             SL C […], […], str. […]
[21]             SL L 347, 20.12.2013., str. 884.


				|

		52014PC0735

			Prijedlog ODLUKE EUROPSKOG PARLAMENTA I VIJEĆA o mobilizaciji Europskog fonda za prilagodbu globalizaciji, u skladu s točkom 13. Međuinstitucionalnog sporazuma od 2. prosinca 2013. između Europskog parlamenta, Vijeća i Komisije o proračunskoj disciplini, o suradnji u vezi s proračunskim pitanjima i o dobrom financijskom upravljanju (zahtjev EGF/2014/011 BE/Caterpillar) /* COM/2014/0735 final - 2014/ () */

			   	OBRAZLOŽENJE
KONTEKST PRIJEDLOGA
1.           Pravila koja se primjenjuju
na financijske doprinose iz Europskog fonda za prilagodbu globalizaciji (EGF)
utvrđena su Uredbom (EU) br. 1309/2013 Europskog parlamenta i
Vijeća od 17. prosinca 2013. o Europskom fondu za prilagodbu
globalizaciji (2014. – 2020.) i stavljanju izvan snage Uredbe (EZ)
br. 1927/2006[1]
(„Uredba o EGF-u”).
2.           Belgijska tijela podnijela su
zahtjev EGF/2014/011 BE/Caterpillar za financijski doprinos iz EGF-a slijedom otpuštanja u poduzeću Caterpillar Belgium S.A. u Belgiji.
3.           Nakon ocjenjivanja zahtjeva
Komisija je, u skladu sa svim primjenjivim odredbama Uredbe o EGF-u, donijela
zaključak da su ispunjeni uvjeti za dodjelu financijskog doprinosa iz
EGF-a.
SAŽETAK ZAHTJEVA
 Zahtjev za dodjelu sredstava iz EGF-a || EGF/2014/011 BE/Caterpillar
 Država članica || Belgija
 Predmetna regija/regije (razina NUTS 2) || Hainaut (B32)
 Datum podnošenja zahtjeva || 22. 7. 2014.
 Datum potvrde primitka zahtjeva || 4. 8. 2014.
 Datum podnošenja zahtjeva za dodatnim informacijama || 24. 7. 2014.
 Rok za dostavu dodatnih informacija || 16. 9. 2014.
 Rok za dovršetak ocjenjivanja || 9. 12. 2014.
 Intervencijski kriterij || Članak 4. stavak 1. točka (a) Uredbe o EGF-u
 Primarno poduzeće || Caterpillar Belgium S.A.
 Sektor/sektori ekonomske djelatnosti (odjeljak NACE Rev. 2)[2] || Odjeljak 28 („Proizvodnja strojeva i uređaja, d. n.”)
 Referentno razdoblje (četiri mjeseca) || 1. siječnja 2014. – 30. travnja 2014.
 Broj otpuštanja ili prestanaka djelatnosti tijekom referentnog razdoblja (a) || 663
 Broj otpuštanja ili prestanaka djelatnosti prije ili nakon referentnog razdoblja (b) || 367
 Ukupni broj otpuštanja (a + b) || 1 030
 Ukupni predviđeni broj ciljanih korisnika || 630
 Proračun za usluge prilagođene potrebama (EUR) || 1 964 713
 Proračun za provedbu EGF-a[3] (EUR) || 73 378
 Ukupni proračun (EUR) || 2 038 090
 Doprinos iz EGF-a (60 %) (EUR) || 1 222 854
OCJENA ZAHTJEVA
Postupak
4.           Belgijska tijela podnijela su
zahtjev EGF/2014/011 BE/Caterpillar 22. srpnja 2014., unutar 12
tjedana od datuma na koji su ispunjeni intervencijski kriteriji utvrđeni u
nastavku teksta. Komisija je 24. srpnja 2014. belgijskim tijelima
poslala inicijalni niz pitanja te je potvrdila primitak zahtjeva
4. kolovoza 2014., unutar dva tjedna od dana njegova podnošenja. Država članica
dostavila je dodatne podatke unutar šest tjedana od dana potvrde primitka
zahtjeva. Rok od 12 tjedana od dana primitka potpunog zahtjeva unutar kojeg bi
Komisija trebala dovršiti ocjenu usklađenosti zahtjeva s uvjetima za
pružanje financijskog doprinosa ističe 9. prosinca 2014.
Prihvatljivost zahtjeva
Predmetna poduzeća i korisnici
5.           Zahtjev se odnosi na
1 030 radnika proglašenih viškom u Caterpillar Belgium S.A.
Poduzeće djeluje u ekonomskom sektoru razvrstanom u NACE Rev. 2
odjeljak 28 („Proizvodnja strojeva i uređaja, d. n.”). Do otpuštanja
u predmetnom poduzeću većinom je došlo u belgijskoj regiji
Hainautu (BE32) obuhvaćenoj drugom razinom NUTS-a[4].
Intervencijski kriteriji
6.           Belgijska tijela podnijela su
zahtjev na temelju intervencijskih kriterija iz članka 4. stavka 1.
točke (a) Uredbe o EGF-u kojima se traži najmanje 500 radnika
proglašenih viškom ili samozaposlenih osoba koje prestaju sa svojom
djelatnošću, u referentnom razdoblju od četiri mjeseca, u
poduzeću u državi članici.
7.           Referentno razdoblje od
četiri mjeseca traje od 1. siječnja 2014. do
30. travnja 2014.
8.           Zahtjev se odnosi na 663
radnika proglašena viškom[5]
u poduzeću tijekom referentnog razdoblja od četiri mjeseca.
Izračun broja otpuštanja i
prestanaka djelatnosti
9.           Izračun broja
otpuštanja:
–
661 od dana na koji je poslodavac obavijestio
radnika o otpuštanju ili raskidu ugovora o radu,
–
2 od dana stvarnog raskida ugovora o radu ili
njegova isteka.
Prihvatljivi korisnici
10.         Uz već navedene radnike,
prihvatljivi korisnici su i 367 radnika koji su proglašeni viškom nakon
referentnog razdoblja od četiri mjeseca. Svi su ti radnici proglašeni
viškom nakon opće objave o planiranim otpuštanjima od
28. veljače 2013. S obzirom na to da su sva otpuštanja povezana
s istim postupkom smanjenja radne snage, moguće je uspostaviti jasnu
uzročno-posljedičnu vezu s događajem koji je izazvao otpuštanja
tijekom referentnog razdoblja.
11.         Ukupni broj prihvatljivih
korisnika stoga iznosi 1 030.
Veza između otpuštanja i velikih
strukturnih promjena u tokovima svjetske trgovine nastalih zbog globalizacije
12.         Caterpillar je vodeće
svjetsko poduzeće u proizvodnji strojeva i uređaja koji su potrebni
za izgradnju rudnika i upravljanje njima. Kako bi uspostavila vezu između
otpuštanja i prestanaka obavljanja djelatnosti te velikih strukturnih promjena
u svjetskoj trgovini nastalih zbog globalizacije, Belgija tvrdi da je smanjenje
potražnje za navedenim proizvodima u Europi znatno utjecalo na Caterpillar, što
je uzrokovalo premještanje znatnog dijela proizvodnje u treće zemlje. Pogon
Caterpillara Gosselies specijaliziran je za sastavljanje automobila,
proizvodnju dijelova, zalemljene spojeve i strukture. Proizvodi koji iz njega
izlaze isključivo su usmjereni na sektore građevinarstva i rudarstva
u Europi. Zbog toga je pogon izložen promjenama koje su specifične za te
sektore, a uz to na njega utječu fluktuacije ulaznih materijala i sirovina
za proizvodnju. Do tih promjena stoga dolazi u uzlaznom i silaznom smjeru:
–
uzlazno: gospodarstva u usponu jaka su konkurencija
europskim proizvođačima na tržištu proizvoda od čelika i metala
te su od 2009. do 2013. brojni proizvođači iz EU-a prestali s
poslovanjem. Osim toga, cijene čelika u Europi naglo su porasle.
–
silazno: glavni kupci poduzeća Caterpillar
Group su iz sektora građevinarstva i rudarstva. Specifičnim
značajkama tih sektora na europskoj razini djelomično je moguće
objasniti odluku o restrukturiranju pogona Gosselies, odnosno trajne
učinke krize iz 2009. na sektore građevinarstva i rudarstva.
Ti su trendovi doveli do opadanja tržišnih udjela
za Caterpillarov proizvodni pogon Gosselies i smanjenja konkurentnosti u odnosu
na poduzeća iz drugih dijelova svijeta.
13.         Prema podacima na koje
upućuju belgijska tijela, proizvodna postrojenja Caterpillera smještena su
blizu njihovih tržišta čime se objašnjavaju veza između europskih i
svjetskih tržišnih kretanja i smanjenje radne snage u postrojenju u Gosseliesu.
Poduzeće Caterpillar Group otvorilo je od 2007. pogone u gospodarstvima u
usponu u Aziji i Latinskoj Americi te rast ostvaruje uglavnom iz poslovanja na
tim tržištima. Konkretno, azijski udio u prodaji Caterpillera više se nego
udvostručio od 2007. do 2013. To je povezano s općim rastom azijskih
gospodarstava, naročito Kine i Indije, te građevinske industrije u tim
zemljama. S druge strane, glavno tržište za Caterpillarov Gosselies, Europska
unija, ovisno je o javnim i privatnim ulaganjima u infrastrukturu u Europi koja
su u posljednje vrijeme smanjena. Time se objašnjava to što je, prema
belgijskim tijelima, broj novih narudžbi, koji se već smanjivao, dodatno
opao za 40 % u 2011.
14.         Do danas je zaprimljeno 12
zahtjeva za dodjelu sredstava iz EGF-a koji se odnose na sektor „Proizvodnja
strojeva i uređaja, d. n.”, a od toga ih se 6 temelji na učincima
globalizacije na trgovinu te 6 na učincima svjetske financijske i
gospodarske krize.
Događaji zbog kojih dolazi do
otpuštanja i prestanka djelatnosti
15.         Događaji koji su doveli
do otpuštanja povezani su s Caterpillarovom odlukom da zbog znatno većih
troškova proizvodnje u Europi smanji svoju proizvodnju od 28. veljače
2013. U usporedbi s drugim pogonima, postrojenje u Gosseliesu u Belgiji manje
je rentabilno, a uvoz iz Azije u Europu trenutačno je jeftiniji od
proizvodnje u Europi. Slijedom toga, poduzeće je sastavilo poslovni plan
za smanjenje proizvodnje u Gosseliesu koji uključuje 1 030
otpuštanja. Ta će odluka izravno negativno utjecati na nekoliko daljnjih
proizvođača kojima je Caterpillar najvažniji dobavljač.
Predviđene posljedice otpuštanja na
lokalno, regionalno ili nacionalno gospodarstvo i zaposlenost
16.         Prema podacima iz travnja
2014., zbog otpuštanja u Caterpillaru za 4 % povećao se broj osoba iz
regije Charleroi koje traže posao. Smanjenje radne snage u pogonu u Gosseliesu
prouzrokovat će i niz otpuštanja u podizvođačima o kojima podaci
još nisu poznati jer se tek trebaju pokazati puni učinci navedenog
smanjenja na lokalno gospodarstvo. Aktivno stanovništvo u regiji Charleroi u
travnju 2014. obuhvaćalo je 218 817 osoba, od kojih je 36 793
bilo nezaposleno (17 %). Zbog smanjenja aktivnosti Caterpillara u
Gosseliesu znatno će se povećati nezaposlenost (za cijeli postotni
bod) u regiji Charleroi. Smanjenje aktivnosti Caterpillara u Valoniji potrebno
je promatrati u odnosu na veoma tešku situaciju na tržištu rada u regiji koja
tradicionalno jako ovisi o industrijskoj proizvodnji. Uzimajući u obzir
cjelokupnu proizvodnu industriju u području Charleroi, zaposlenost je pala
za 15,3 % od 2007. do 2012. U Valoniji je preko FOREM-a u 2013. osigurano
16 % manje mogućnosti za zapošljavanje u odnosu na 2012. godinu u
kojoj je već zabilježeno smanjenje ponuđenih radnih mjesta.
17.         Mnogi su nezaposleni
niskokvalificirani (59 % nema završenu srednju školu), a 43 % ih je
nezaposleno dulje od dvije godine. Uz to, stopa zaposlenosti u Charleroiu među
najnižima je u regiji Valoniji i iznosi 52,26 % (56,75 % u regiji
Valoniji).
18.         Iako se broj poduzeća
koja su pokrenula postupak kolektivnog otpuštanja u Belgiji nije relativno
mnogo mijenjao u 2012., manje od 100 od 2010. do 2012., povećao se na 140
u 2013. Posljedice su bile najvidljivije u metalurškom sektoru i sektoru obrade
metala u kojima je došlo do tri četvrtine svih otpuštanja u 2013.[6] Konkretno, u regiji
Charleroi povećao se broj stečajeva, prestanaka poslovanja i
restrukturiranja; od 2012. izgubljena su 1 892 radna mjesta.
Ciljani korisnici i predložena djelovanja
Ciljani korisnici
19.         Predviđa se da će
630 ciljanih radnika sudjelovati u mjerama. Raščlamba ciljanih radnika po
spolu, državljanstvu i dobnoj skupini:
 Kategorija || Broj ciljanih korisnika
 Spol: || Muškarci: || 607 || (96 %)
   || Žene: || 23 || (4 %)
 Državljanstvo: || Državljani zemalja EU-a: || 630 || (100 %)
   || Državljani zemalja izvan EU-a: || 0 || (0 %)
 Dobna skupina: || 15 – 24 godine: || 42 || (7 %)
   || 25 – 29 godina: || 64 || (10 %)
   || 30 – 54 godine: || 411 || (65 %)
   || 55 – 64 godine: || 113 || (18 %)
   || Stariji od 64 godine: || 0 || (0 %)
Prihvatljivost predloženih djelovanja
20.         Usluge prilagođene
potrebama koje će se pružiti otpuštenim radnicima sastoje se od
sljedećih djelovanja:
Nalaženje novog posla:
–
Potpora/usmjeravanje/integracija. Ovim se skupom
usluga nadograđuju uobičajene aktivnosti koje provodi odjel za
nalaženje novog posla. Usluge će pružati skupina sačinjena od osoblja
FOREM-a (voditelj projekta, stručni savjetnici) u partnerstvu s
predstavnicima bivših radnika koji djeluju u svojstvu „socijalnih pratitelja” (accompagnateurs
sociaux) kako bi se radnike potaklo da sudjeluju u mjerama te im se pomoglo
u vezi s administrativnim postupcima. Usluge se zajednički pružaju svim
otpuštenim radnicima u namjenskim prostorima da se olakša njihov međusobni
kontakt. Uslugama su obuhvaćene tri vrste aktivnosti: (i) skupne
informacije o tehnikama traženja posla (sastavljanje životopisa i molbe za
posao, uporaba mrežnih resursa itd.), objašnjenja radnog zakonodavstva
(traženje zamjenskog posla, nezaposlenost, ugovor o radu, mirovina), podizanje
svijesti o diskriminaciji, predstavljanje zanimanja i sektora s potencijalom
itd.; (ii) pojedinačni razgovori sa savjetnikom iz FOREM-a (ocjena
vještina, razvoj karijere, usmjeravanje kad je riječ o osposobljavanju
itd.); (iii) slobodan i otvoren pristup alatima za traženje posla
(informatičkoj opremi povezanoj s internetom, telefonu, specijaliziranoj
dokumentaciji itd.). Navedena će se mjera odnositi na svih 630 ciljanih
radnika, a trajat će najdulje 24 mjeseca.
–
Olakšavanje traženja posla. FOREM će provesti
i posebne aktivnosti radi olakšavanja traženja posla te prevladavanja
poteškoća povezanih s postupkom nalaženja novog posla. One uključuju
sastanke između otpuštenih radnika i mogućih poslodavaca (usluga
posredovanja), posjete poduzećima, sastanke s osobama koje traže nove
kadrove radi pripreme za razgovor za posao i razmjene iskustava s drugim
radnicima koji su se već prekvalificirali ili su nakon kolektivnog
otpuštanja pronašli posao.
Osposobljavanje i prekvalifikacija:
–
Integrirano osposobljavanje: FOREM, centres de
compétences ili IFAPME mogli bi osigurati različite vrste
tečajeva strukovnog osposobljavanja (ovisno o vrsti tečaja). Kao prvi
korak, osoblje FOREM-a pomoći će svim sudionicima da odrede vlastite
poslovne ciljeve te će ih usmjeravati prema nekom od triju modula za
osposobljavanje. Radnici koji se mogu prekvalificirati za zanimanje koje je
slično onom koje su obavljali u Caterpillaru mogu prisustvovati posebnom
ili specijalizacijskom modulu (40 sati) radi prilagođavanja i
osuvremenjivanja svojih kompetencija ili dopunskom tečaju kojim se
stječu nove kvalifikacije (320 sati), čime bi se radnicima
omogućilo da se prijave na oglase za posao u sektoru industrije u okviru
novostečenih kvalifikacija. Kad je riječ o prekvalifikaciji za
potpuno različit sektor, radnici bi mogli prisustvovati tečaju
osposobljavanja za zanimanje (trajanja u prosjeku 960 sati) radi stjecanja
kompetencija za bavljenje tim zanimanjem. Po svršetku svakog modula za osposobljavanje
mogu se ocijeniti i dokumentirati nove vještine. Ovisno o vrsti osposobljavanja
i području kompetencija, sudionicima će se uručiti formalna
potvrda o stečenim vještinama (tj. potvrda o stručnoj
osposobljenosti), potvrda o pohađanju (kad je riječ o kompetencijama
ili zanimanjima za koje ne postoji formalna potvrda) ili savladavanje vještina
(u slučaju vještina i kompetencija stečenih izvan formalnih
tečajeva osposobljavanja). Formalno potvrđivanje vještina provjerava
se testiranjima nakon čega se dodjeljuje „Potvrda o vještinama
stečenima na osposobljavanju” (Certificat des Compétences Acquises en
Formation – CECAF). Savladavanje vještina provjerava se testiranjima nakon
čega se dodjeljuju isprave o vještinama (titres de compétences).
–
Prijenos iskustva: iskusni radnici mogu
unaprijediti vlastite vještine i znanje tako što će postati učitelji
ili voditelji osposobljavanja u području tehničkog obrazovanja. FOREM
i savezi raznih grana u području tehničkog obrazovanja razvit će
poseban modul za podizanje svijesti i predosposobljavanje radi poticanja
određenih radnika na osposobljavanje kako bi postali strukovni
učitelji. Modulom će se obuhvatiti pružanje posebnih informacija,
tehnička podrška, sastanci sa stručnjacima i posjeti na licu mjesta.
Trajat će osam tjedana i u nj će biti uključeno desetak radnika.
Promicanje poduzetništva:
–
Potpora za pokretanje poduzeća: FOREM-ov
savjetnik za pokretanje posla usmjeravat će i podupirati radnike koji
razmišljaju o pokretanju vlastitog posla. Tom potporom obuhvatit će se
dvije glavne aktivnosti: (i) skupni informativni sastanci radi podizanja
svijesti o mogućnostima pokretanja posla, pružanja pravnih informacija i
informacija o mjerama kojima se podupire pokretanje posla; (ii)
pojedinačni razgovori sa zainteresiranim radnicima na kojima će se
pregledati njihov projekt i na kojima će ih se povezati s organizacijama
za potporu poslovanju i pružateljima usluga. Savjetnik će usko
surađivati s odjelima za nalaženje novog posla kako bi pomogao radnicima u
njihovim poslovnim projektima. Očekuje se da će pedesetak radnika sudjelovati
na informativnim sastancima te da će ih petnaestak sudjelovati na
razgovorima i daljnjim aktivnostima.
–
Potpora za skupne projekte: specijalizirano
konzultantsko tijelo (koje će se odabrati na temelju poziva na podnošenje
ponuda) i odjel za nalaženje novog posla usmjeravat će i podupirati
radnike koji razmišljaju o zajedničkom osnivanju „socijalnog”
poduzeća. Ta potpora uključuje sastanke na kojima će se pružati
informacije i podizati svijest o pokretanju posla i osnovnim upravljačkim
vještinama te savjetovati sudionike kako osnovati poduzeće (npr. izrada
poslovnog plana, sastavljanje pravnog statuta, marketing itd.). Za pokriće
troškova pokretanja takvih poslovnih projekata mogu se dodijeliti bespovratna
sredstva. Radnici moraju dostaviti zahtjev s opisom projekta (npr. vještine i
iskustvo radnika, studija izvedivosti, financijska analiza, tržišni potencijal,
izgledi rasta, društvene i gospodarske koristi itd.). Zahtjev ocjenjuje i o
dodjeli bespovratnih sredstava odlučuje odbor za potporu unutar odjela za
nalaženje novog posla, a sačinjavaju ga predstavnici poslodavca, sindikata
i FOREM-a. Svakom radniku uključenom u projekt mogu se odobriti
bespovratna sredstva u iznosu od 5 000 EUR (sredstva su objedinjena
za sve radnike koji sudjeluju u projektu). Bespovratnim sredstvima mogu se
financirati kupnja opreme i robe, promidžba, konzultantske usluge,
osposobljavanje itd. Konzultantsko tijelo upravljat će bespovratnim
sredstvima i izvješćivati FOREM o namjeni troškova (računi i popratna
dokumentacija). Očekuje se da će osamdesetak radnika sudjelovati u
toj mjeri te da će se radnicima kao potpora dodijeliti pet
pojedinačnih iznosa bespovratnih sredstava.
21.         U tekstu opisana predložena
djelovanja predstavljaju aktivne mjere na tržištu rada u okviru prihvatljivih
djelovanja utvrđenih člankom 7. Uredbe o EGF-u. Tim se
djelovanjima ne zamjenjuju pasivne mjere socijalne zaštite.
22.         Belgijska tijela dostavila su
zatražene podatke o djelovanjima koja predmetno poduzeće mora provesti na
temelju nacionalnog zakonodavstva ili kolektivnih ugovora. Potvrdila su da se
financijskim doprinosom iz EGF-a neće zamijeniti takva djelovanja.
Predviđeni proračun
23.         Predviđeni ukupni
troškovi iznose 2 038 090 EUR, u što su uključeni rashodi
za usluge prilagođene potrebama u iznosu od 1 964 713 EUR i
rashodi za aktivnosti pripreme, upravljanja, informiranja i promidžbe te
kontrole i izvješćivanja u iznosu od 73 378 EUR.
24.         Ukupni financijski doprinos
zatražen iz EGF-a iznosi 1 222 854 EUR (60 % ukupnih
troškova).
 Djelovanja || Predviđeni broj sudionika || Predviđeni trošak po sudioniku (u EUR)* || Predviđeni ukupni troškovi (u EUR)*
 Usluge prilagođene potrebama (djelovanja na temelju članka 7. stavka 1. točaka (a) i (c) Uredbe o EGF-u)
 Nalaženje novog posla: (Orientation professionnelle) – potpora/usmjeravanje/integracija (Reconversion/Insertion) – olakšavanje traženja posla (Dynamisation de la recherche d’emploi) ||     630   150   ||     2 167   300 ||     1 365 313   45 000
 Osposobljavanje i prekvalifikacija: (Formations) – integrirano osposobljavanje (Formations intégrées) – prijenos iskustva (Transmission d'expérience) ||     210   10 ||     2 030   300 ||     426 400   3 000
 Promicanje poduzetništva: (Aide à la creation d'emploi) – potpora za pokretanje poduzeća (Autocreation d'emploi individuelle) – potpora za skupne projekte (Soutien à l'emergence de projets colletifs) ||     50   80 ||     900   1 000 ||     45 000   80 000
 Međuzbroj (a): || – || 1 964 713
 (100,0 %)
 Naknade i poticaji (djelovanja na temelju članka 7. stavka 1. točke (b) Uredbe o EGF-u)
 || Međuzbroj (b): || – || 0
 || (0,0 %)
 Djelovanja na temelju članka 7. stavka 4. Uredbe o EGF-u
 1. Aktivnosti pripreme, upravljanja, kontrole i izvješćivanja || – || 29 578
 2. Informiranje i promidžba || – || 43 800
 Međuzbroj (c): || – || 73 378
 (3,6 %)
 Ukupni troškovi (a + b + c): || – || 2 038 090
 Doprinos iz EGF-a (60 % ukupnih troškova) || – || 1 222 854
* Zaokruženi iznosi
25.         Belgijska tijela potvrdila su
da troškovi ulaganja za samozapošljavanje, pokretanje posla i preuzimanje
zaposlenika neće prelaziti 15 000 EUR po korisniku.
Razdoblje prihvatljivosti rashoda
26.         Belgijska tijela počela
su pružati usluge prilagođene potrebama ciljanim korisnicima
1. travnja 2014. Rashodi za djelovanja iz točke 20. stoga
će biti prihvatljivi za financijski doprinos iz EGF-a od
1. travnja 2014. do 22. srpnja 2016.
27.         Belgijska tijela počela
su stvarati administrativne rashode za provedbu EGF-a 1. siječnja
2014. Rashodi za aktivnosti pripreme, upravljanja, informiranja i promidžbe te
kontrole i izvješćivanja stoga su prihvatljivi za financijski doprinos iz
EGF-a od 1. siječnja 2014. do 22. siječnja 2017.
Komplementarnost s djelovanjima koja se
financiraju nacionalnim sredstvima ili sredstvima Unije
28.         Izvori nacionalnog
pretfinanciranja ili sufinanciranja su sljedeći: FOREM će
pretfinancirati provedena djelovanja. Regija Valonija sufinancirat će
odjele za nalaženje novog posla i osposobljavanja koja organiziraju FOREM i
njegovi partneri.
29.         Belgijska su tijela potvrdila
da se za prethodno opisane mjere za koje se dodjeljuje financijski doprinos iz
EGF-a neće dodijeliti financijski doprinos i iz drugih financijskih
instrumenata Unije. Financijska potpora iz ESF-a dodijeljena je za projekt
(EnTrain – En Transition-Reconversion-Accompagnement) kojim se htjelo
općenito razviti pedagoške metode za djelatnike odjela za nalaženje novog
posla. Nalazi iz tog projekta vjerojatno će biti korisni za provedbu
planiranih mjera.
Postupci za savjetovanje s ciljanim
korisnicima, njihovim predstavnicima ili socijalnim partnerima te s lokalnim i
regionalnim tijelima
30.         Belgijska tijela navela su da
je usklađeni paket usluga prilagođenih potrebama sastavljen u
dogovoru s ciljanim korisnicima i socijalnim partnerima.
31.         Mjere su rezultat brojnih
rasprava i pripremnih sastanaka koje su između veljače 2014. i
lipnja 2014. održali razni uključeni socijalni partneri.
32.         Odjel za nalaženje novog posla
(cellule de reconversion) posebno je osnovan u okviru pravnih obveza
povezanih s postupkom kolektivnog otpuštanja. Odjelom za nalaženje novog posla
upravlja odbor koji čine predstavnici FOREM-a, sindikata, sektorskih
organizacija za strukovno osposobljavanje i predstavnici javnih službi Valonije
zaduženi za zapošljavanje i osposobljavanje.
Sustavi upravljanja i nadzora
33.         Zahtjev sadržava opis sustava
upravljanja i nadzora kojim se utvrđuju nadležnosti uključenih tijela.
Upravljački odbor koji sačinjavaju sve organizacije koje su
uključene u provedbu mjera iz EGF-a osigurava sveobuhvatno praćenje i
koordinaciju. Financijskim doprinosom iz EGF-a upravljat će i kontrolirat
će ga ista tijela kao i u slučaju ESF-a. Jedan subjekt unutar
Agencije za ESF Federacije Valonija – Bruxelles (prethodno francuska zajednica
u Belgiji) djelovat će kao upravljačko tijelo, dok će drugi
izdvojeni subjekt unutar Agencije za ESF djelovati kao tijelo nadležno za
plaćanje. Glavno tajništvo Federacije Valonija – Bruxelles djelovat
će kao tijelo nadležno za izdavanje potvrda, a FOREM će djelovati kao
posredničko tijelo.
Obveze predmetne države članice
34.         Belgijska tijela dostavila su
sva potrebna jamstva u vezi sa sljedećim:
–
u pristupu predloženim djelovanjima i njihovoj
provedbi poštovat će se načela jednakog postupanja i
nediskriminacije,
–
ispunjeni su zahtjevi utvrđeni nacionalnim
zakonodavstvom i zakonodavstvom EU-a o kolektivnom otpuštanju,
–
ako su poduzeća nastavila s radom nakon što su
provela otpuštanja, ispoštovala su pravne obveze kojima se uređuju
otpuštanja te su se u skladu s njima pobrinula za svoje radnike,
–
za predložena djelovanja neće se primiti
financijska potpora iz drugih fondova ili financijskih instrumenata Unije te
će se spriječiti dvostruko financiranje,
–
predložena djelovanja bit će komplementarna s
djelovanjima koja se financiraju iz strukturnih fondova,
–
financijski doprinos iz EGF-a bit će u skladu
s postupovnim i materijalnim pravilima Unije o državnim potporama.
PRORAČUNSKE IMPLIKACIJE
Proračunski prijedlog
35.         EGF ne premašuje najveći
godišnji iznos od 150 milijuna EUR (cijene iz 2011.), kako je
utvrđeno člankom 12. Uredbe Vijeća (EU, Euratom)
br. 1311/2013 od 2. prosinca 2013. kojom se uspostavlja višegodišnji
financijski okvir za razdoblje 2014. – 2020.[7]
36.         Nakon što je proučila
zahtjev u odnosu na uvjete utvrđene člankom 13. stavkom 1.
Uredbe o EGF-u te uzela u obzir broj ciljanih korisnika, predložena djelovanja
i predviđene troškove, Komisija predlaže da se radi osiguravanja
financijskog doprinosa za zahtjev EGF mobilizira u iznosu od
1 222 854 EUR, što predstavlja 60 % ukupnih troškova
predloženih djelovanja.
37.         Predloženu odluku o
mobilizaciji EGF-a zajednički će donijeti Europski parlament i
Vijeće, kako je utvrđeno točkom 13.
Međuinstitucionalnog sporazuma od 2. prosinca 2013. između
Europskog parlamenta, Vijeća i Komisije o proračunskoj disciplini, o
suradnji u vezi s proračunskim pitanjima i o dobrom financijskom
upravljanju[8].
Povezani akti
38.         Komisija će istodobno s
podnošenjem navedenog prijedloga odluke o mobilizaciji EGF-a Europskom
parlamentu i Vijeću podnijeti prijedlog za prijenos iznosa od
1 222 854 EUR u odgovarajuću proračunsku liniju.
39.         Komisija će istodobno s
donošenjem navedenog prijedloga odluke o mobilizaciji EGF-a provedbenim aktom
donijeti odluku o financijskom doprinosu koja će stupiti na snagu na dan
na koji Europski parlament i Vijeće donesu predloženu odluku o
mobilizaciji EGF-a.
Prijedlog
ODLUKE EUROPSKOG PARLAMENTA I VIJEĆA
o mobilizaciji Europskog fonda za prilagodbu
globalizaciji, u skladu s točkom 13. Međuinstitucionalnog
sporazuma od 2. prosinca 2013. između Europskog parlamenta,
Vijeća i Komisije o proračunskoj disciplini, o suradnji u vezi s
proračunskim pitanjima i o dobrom financijskom upravljanju
(zahtjev EGF/2014/011 BE/Caterpillar)
EUROPSKI PARLAMENT I VIJEĆE
EUROPSKE UNIJE,
uzimajući u obzir Ugovor o funkcioniranju
Europske unije,
uzimajući u obzir Uredbu (EU)
br. 1309/2013 Europskog parlamenta i Vijeća od
17. prosinca 2013. o Europskom fondu za prilagodbu globalizaciji
(2014. – 2020.) i stavljanju izvan snage Uredbe (EZ) br. 1927/2006[9], a posebno njezin
članak 15. stavak 4.,
uzimajući u obzir
Međuinstitucionalni sporazum od 2. prosinca 2013. između
Europskog parlamenta, Vijeća i Komisije o proračunskoj disciplini, o
suradnji u vezi s proračunskim pitanjima i o dobrom financijskom
upravljanju[10],
a posebno njegovu točku 13.,
uzimajući u obzir prijedlog Europske
komisije,
budući da:
(1)       Europski fond za prilagodbu
globalizaciji (EGF) osnovan je kako bi se pružila potpora radnicima koji su
proglašeni viškom i samozaposlenim osobama koje su prestale sa svojom
djelatnošću zbog velikih strukturnih promjena u tokovima svjetske trgovine
uzrokovanih globalizacijom, kao posljedica nastavka svjetske financijske i
gospodarske krize razmatrane Uredbom (EZ) br. 546/2009[11], ili kao posljedica
nove svjetske financijske i gospodarske krize te kako bi im se pomoglo da se
ponovno uključe na tržište rada.
(2)       EGF ne premašuje najveći
godišnji iznos od 150 milijuna EUR (cijene iz 2011.), kako je
utvrđeno člankom 12. Uredbe Vijeća (EU, Euratom)
br. 1311/2013.
(3)       Belgija je 22. srpnja
2014. podnijela zahtjev za mobilizaciju EGF-a u vezi s otpuštanjima[12] u poduzeću
Caterpillar Belgium S.A. u Belgiji te ga je dopunila dodatnim
informacijama kako je predviđeno člankom 8. stavkom 3.
Uredbe (EU) br. 1309/2013. Taj je zahtjev u skladu sa zahtjevima za
utvrđivanje financijskog doprinosa iz EGF-a utvrđenima člankom 13.
Uredbe (EU) br. 1309/2013.
(4)       EGF bi stoga trebalo
mobilizirati kako bi se osigurao financijski doprinos u iznosu od
1 222 854 EUR za zahtjev koji je podnijela Belgija,
DONIJELI SU OVU ODLUKU:
Članak 1.
U okviru općeg proračuna Europske
unije za financijsku godinu 2015. osigurava se 1 222 854 EUR iz
EGF-a za odobrena sredstva za preuzimanje obveza i odobrena sredstva za
plaćanje.
Članak 2.
Ova se Odluka
objavljuje u Službenom listu Europske unije.
Sastavljeno u Bruxellesu,
Za Europski parlament                                  Za
Vijeće
Predsjednik                                                    Predsjednik
[1]               SL L 347, 20.12.2013., str. 855.
[2]               Uredba (EZ) br. 1893/2006 Europskog parlamenta i
Vijeća od 20. prosinca 2006. o utvrđivanju statističke
klasifikacije ekonomskih djelatnosti NACE Revision 2 te izmjeni
Uredbe Vijeća (EEZ) br. 3037/90 kao i određenih uredbi EZ-a o
posebnim statističkim područjima (SL L 393, 30.12.2006.,
str. 1.)
[3]               U skladu s člankom 7. četvrtim stavkom
Uredbe (EU) br. 1309/2013.
[4]               Uredba Komisije (EU) br. 1046/2012 od
8. studenoga 2012. o provedbi Uredbe (EZ) br. 1059/2003 Europskog
parlamenta i Vijeća o uspostavi zajedničkog razvrstavanja prostornih
jedinica za statistiku (NUTS), u pogledu prosljeđivanja vremenskih okvira
za novu regionalnu raspodjelu (SL L 310, 9.11.2012., str. 34.)
[5]               U smislu članka 3.
točke (a) Uredbe o EGF-u.
[6]               Izvor: Belgijska nacionalna banka, izvješće za
2013.
[7]               SL L 347, 20.12.2013., str. 884.
[8]               SL C 373, 20.12.2013., str. 1.
[9]               SL L 347, 20.12.2013., str. 855.
[10]             SL C 373, 20.12.2013., str. 1.
[11]             SL L 167, 29.6.2009., str. 26.
[12]             U smislu članka 3.
točke (a) Uredbe o EGF-u.


				|

		52013PC0596

			Prijedlog ODLUKE VIJEĆA o izmjeni Unutarnjeg sporazuma između predstavnika vlada država članica, koji su se sastali u Vijeću, o financiranju potpore Europske unije u okviru višegodišnjeg financijskog okvira za razdoblje od 2014. do 2020. u skladu sa Sporazumom o partnerstvu između država AKP-a i država EU-a i o dodjeljivanju financijske pomoći prekomorskim zemljama i područjima na koja se primjenjuje četvrti dio Ugovora o funkcioniranju EU-a /* COM/2013/0596 final - 2013/0292 (NLE) */

			   	OBRAZLOŽENJE
Unutarnji sporazum između predstavnika
vlada država članica, koji su se sastali u Vijeću, o financiranju
potpore Europske unije u okviru višegodišnjeg financijskog okvira za razdoblje
od 2014. do 2020. u skladu sa Sporazumom o partnerstvu između država AKP-a
i država EU-a i o dodjeljivanju financijske pomoći prekomorskim zemljama i
područjima na koja se primjenjuje četvrti dio Ugovora o
funkcioniranju EU-a (u daljnjem tekstu „Unutarnji sporazum”) potpisan je 26.
lipnja 2013.
Republika Hrvatska pristupila je Europskoj
uniji 1. srpnja 2013[1].
Prema Zajedničkoj izjavi C priloženoj Aktu o uvjetima pristupanja
Republike Hrvatske, Republika Hrvatska pristupit će Europskom fondu za
razvoj na dan stupanja na snagu novog Višegodišnjeg financijskog okvira
suradnje donesenog nakon njezina pristupanja Uniji.
Što se tiče doprinosa država članica
jedanaestom Europskom fondu za razvoj (u daljnjem tekstu „EFR”), članak 1.
stavak 2. točka (a) Unutarnjeg sporazuma sadržava samo procjenu doprinosa
i ključ raspodjele doprinosa za Hrvatsku. U članku 1. stavku 7.
Unutarnjeg sporazuma navodi se da će se iznosi i ključevi raspodjele
doprinosa izmijeniti odlukom Vijeća, jednoglasnim odlučivanjem o
prijedlogu Komisije, ako Uniji pristupi nova država.
U pogledu ponderiranja glasova u Odboru EFR-a,
članak 8. stavak 2. Unutarnjeg sporazuma sadržava samo procjene glasova za
Hrvatsku. U članku 8. stavku 4. Unutarnjeg sporazuma navodi se da će
se ponderi i kvalificirana većina izmijeniti odlukom Vijeća,
jednoglasnim odlučivanjem o prijedlogu Komisije, ako Uniji pristupi nova
država.
Procjene doprinosa i glasovi za Hrvatsku
potvrdit će se priloženim nacrtom odluke Vijeća na prethodno
navedenoj osnovi.
Komisija stoga predlaže Vijeću da donese
priloženu odluku.
2013/0292 (NLE)
Prijedlog
ODLUKE VIJEĆA
o izmjeni Unutarnjeg sporazuma između
predstavnika vlada država članica, koji su se sastali u Vijeću, o
financiranju potpore Europske unije u okviru višegodišnjeg financijskog okvira
za razdoblje od 2014. do 2020. u skladu sa Sporazumom o partnerstvu između
država AKP-a i država EU-a i o dodjeljivanju financijske pomoći
prekomorskim zemljama i područjima na koja se primjenjuje četvrti dio
Ugovora o funkcioniranju EU-a
VIJEĆE EUROPSKE UNIJE,
uzimajući u obzir Ugovor o Europskoj
uniji i Ugovor o funkcioniranju Europske unije,
uzimajući u obzir Sporazum o partnerstvu
između članica afričke, karipske i pacifičke skupine
država, s jedne strane, i Europske zajednice i njezinih država članica, s
druge strane, koji je potpisan u Cotonouu 23. lipnja 2000.[2],
uzimajući u obzir Unutarnji sporazum
između predstavnika vlada država članica, koji su se sastali u
Vijeću, o financiranju potpore Europske unije u okviru višegodišnjeg
financijskog okvira za razdoblje od 2014. do 2020. u skladu sa Sporazumom o
partnerstvu između država AKP-a i država EU-a i o dodjeljivanju
financijske pomoći prekomorskim zemljama i područjima na koja se
primjenjuje četvrti dio Ugovora o funkcioniranju EU-a (u daljnjem tekstu
„Unutarnji sporazum”)[3],
a posebno njegov članak 1. stavak 7. i članak 8. stavak 4.,
uzimajući u obzir Akt o uvjetima
pristupanja Republike Hrvatske[4],
a posebno Zajedničku izjavu C o Europskom fondu za razvoj,
uzimajući u obzir pristupanje Republike
Hrvatske Europskoj uniji 1. srpnja 2013.,
uzimajući u obzir prijedlog Komisije,
budući da:
(1)       U skladu sa Zajedničkom
izjavom C priloženoj Aktu o uvjetima pristupanja Republike Hrvatske, Republika
Hrvatska pristupa Europskom fondu za razvoj na dan stupanja na snagu novog
Višegodišnjeg financijskog okvira suradnje donesenog nakon njezina pristupanja
Uniji.
(2)       U skladu s člankom 1.
stavkom 7. Unutarnjeg sporazuma, dodjela doprinosa navedenih u članku 1.
stavku 2. točki (a) koji su trenutačno samo procjene iznosa za
Hrvatsku, izmijenit će se odlukom Vijeća ako Uniji pristupi nova
država.
(3)       U skladu s člankom 8.
stavkom 4. Unutarnjeg sporazuma, ponderi navedeni u članku 8. stavku 2.
točki (a) koji su trenutačno samo procjene glasova za Hrvatsku i
kvalificirana većina navedena u članku 8. stavku 3., izmijenit
će se odlukom Vijeća ako Uniji pristupi nova država.
(4)       Doprinose i pondere potrebno
je potvrditi.
DONIJELO JE OVU ODLUKU:
Članak 1.
Ovime se potvrđuje ključ raspodjele
doprinosa i doprinos Hrvatske jedanaestom Europskom fondu za razvoj u skladu s
člankom 1. stavkom 2. točkom (a) Unutarnjeg sporazuma te broj glasova
u Odboru Europskog fonda za razvoj u skladu s člankom 8. stavkom 2.
Unutarnjeg sporazuma.
Članak 2.
Unutarnji sporazum mijenja se kako slijedi:
1.           U članku 1. stavku 2.
točki (a) brišu se oble zagrade i zvjezdica nakon riječi „Hrvatska” i
bilješka „(*)Procijenjeni iznos”.
2.           U članku 8. stavku 2.
briše se sljedeće:
(a)
oble zagrade i zvjezdica nakon riječi
„Hrvatska” i uglate zagrade u drugom stupcu istog retka;
(b)
bilješka „(*) Procijenjeni broj glasova”;
(c)
redak „Ukupno EU 27”, „998”;
(d)
oble zagrade i zvjezdica te uglate zagrade u retku
„Ukupno EU 27”, „[1 000]”.
3.           Članak 8. stavak 3.
zamjenjuje se sljedećim:
„Odbor EFR-a odlučivat će kvalificiranom
većinom od 721 glasa od 1000, pri čemu će najmanje 15 država
članica dati glas za. Blokirajuću manjinu čini 280 glasova.”
Članak 3.
Ova Odluka stupa na snagu sljedećeg dana
od dana donošenja.
Sastavljeno u Bruxellesu
                                                                       Za
Vijeće
                                                                       PREDSJEDNIK
[1]               Vidi Ugovor sklopljen između država članica
Europske unije i Republike Hrvatske o uvjetima pristupanja Republike Hrvatske i
Akt o uvjetima pristupanja Republike Hrvatske i prilagodbama Ugovora o
Europskoj uniji, Ugovora o funkcioniranju Europske unije i Ugovora o osnivanju
Europske zajednice za atomsku energiju, SL L112, 24.4.2012.
[2]               SL L 317, 15.12.2000., str. 3. Izmjene Sporazuma u
skladu sa Sporazumom potpisanim u Luxembourgu 25. lipnja 2005.
(SL L 287, 28.10.2005., str. 4.) i Sporazumom potpisanim u Ouagadougouu 22.
lipnja 2010. (SL L 287, 4.11.2010., str. 3.).
[3]               Unijeti upućivanje na SL
[4]               Akt o uvjetima pristupanja Republike Hrvatske i
prilagodbama Ugovora o Europskoj uniji, Ugovora o funkcioniranju Europske unije
i Ugovora o osnivanju Europske zajednice za atomsku energiju SL L 24.4.2012.